LEZZAYER TAMANEƔT – Nnan-d Useqqamu n Tesnawiyin n Lezzayer Tamaneɣt d Useqqamu Afulman n Yixeddamen n Usselmed n Weḥric Wis Kraḍ n Ussegmi (CNAPESTE) ass n laṛebɛa dakken ass n uccetki i webdad ɣer yidis n yiselmaden imguta (mutaɛaqidin) yella-d d « rrbeḥ » deg wakk timnaḍin n tmurt.
Deg yiwet n tseɣrut (taṣriḥ) i Tnegga n Yisalan n Lezzayer, yenna-d Zoubir Rouina, seg Useqqamu n Tesnawiyin n Lezzayer Tamaneɣt, dakken « amussu n uccetki ay d-yellan deg wakk timnaḍin n tmurt s tegmat d yiselmaden imguta yella-d d rrbeḥ » yernu sseknen-d yiselmaden, s waya, « tamsetlelt-nsen » (taḍamun) d yiselmaden imguta.
Yenna-d daɣ dakken anmalu-a (naqaba) ur yebɣi ad d-yefk izwal (arqam) ɣef wass-a n uccetki ladɣa imi wa d amussu n temsetlelt. Teḥbes leqraya deg waṭas n yiɣerbazen, ula ma usan-d yiselmaden.
Azal n 100 n yiselmaden ay yettekkan deg 2 n tɣimiyin n uccetki ay d-yellan sdat tmehliwin n ussegmi n Lezzayer Talemmast d Lezzayer Tagmuḍant (carqiyya), ɣef leḥsab n Zoubir Rouina, am wakken ay yesḥassef dakken imttekkiyen deg umussu-a n uccetki ur ten-ǧǧin ad adfen ɣer tmehliwin-nni, maca yenna-d daɣ dakken tiɣimit n uccetki ay d-yellan sdat tmehla n ussegmi n Ldzayer-Tagmuḍant (ɣarbiyya) « terbeḥ mliḥ ».
I lmend n waya, iger-d tiɣri i yiduba akken ad d-afen tifrat i temsalt n yiselmaden imguta i nnfeɛ n Ldzayer d uɣerbaz adzayri, am wakken ay d-yenna dakken tamsalt-a tugar ula d aɣlif n ussegmi.
kab_Latn kab_Latn kab_Latn kab_Latn kab_Latn